Марко Ганчев
Групов портрет на задружни гълъби

chitanka.info

Два гълъба живеят ли задружно,

портретът им завчас готов пиши го —

един да нарисуваш ти е нужно,

а втория преваждаш го с индиго.

Единият се казва Пенчо,

а другият се казва Генчо

и те живеят дружно.

Живеят дружно, общо взето,

двамината, което

не е излишно, а е нужно.

Ако единият от тях извие шия

да клъвне зрънце или пък трошичка,

и шията на втория пиши я

извита точно в същата дъгичка.

Ако нататък Пенчо крачи,

а Генчо пък насам, не значи,

че не живеят дружно.

О, не. Оглеждат се за трето

приятелче, което

не е излишно, а е нужно.

Затуй не хвърляй старото индиго,

а гледай, ако дойде гълъб трети,

от старото индиго превади го

и умножи предишните портрети!

Така при Пенчо и при Генчо

да дойде трето птиче — Денчо,

за да живеят дружно.

След туй четвърто, после пето

приятелче, което

не е излишно, а е нужно…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.